“หุ้นเอเชีย” รีบาวด์! รับแบงก์ใหญ่อุ้ม “เฟิร์สท์ รีพับลิค” 3 หมื่นล้าน เสริมสภาพคล่อง
“ตลาดหุ้นเอเชีย” เปิดบวก เนื่องจากนักลงทุนคลายกังวลหลังจากธนาคารรายใหญ่ในวอลล์สตรีท ซึ่งรวมถึงเจพีมอร์แกน และโกลด์แมน แซคส์ อัดฉีดมูลค่า 3 หมื่นล้านดอลลาร์ เพื่อเสริมสภาพคล่องให้กับ ธนาคารเฟิร์สท์ รีพับลิค แบงก์
“ตลาดหุ้นเอเชีย” เปิดบวก เนื่องจากนักลงทุนคลายกังวลหลังจากธนาคารรายใหญ่ในวอลล์สตรีท รวมถึงเจพีมอร์แกน และโกลด์แมน แซคส์ อัดฉีดเงินมูลค่า 3 หมื่นล้านดอลลาร์
17 มี.ค. 2566

ผู้สื่อข่าวรายงานว่า ตลาดหุ้นเอเชียเปิดบวกในวันนี้ (17 มี.ค.66) เนื่องจากนักลงทุนคลายความกังวลหลังจากธนาคารรายใหญ่ในวอลล์สตรีท ซึ่งรวมถึงเจพีมอร์แกน และโกลด์แมน แซคส์ ประกาศอัดฉีดเงินรวมกันมูลค่า 3 หมื่นล้านดอลลาร์ เพื่อเสริมสภาพคล่องให้กับธนาคารเฟิร์สท์ รีพับลิค แบงก์ (First Republic Bank) หรือ FRB ซึ่งเป็นธนาคารในระดับภูมิภาคของสหรัฐ
ทั้งนี้ ดัชนีนิกเกอิเปิดตลาดที่ระดับ 27,232.23 จุด เพิ่มขึ้น 221.62 จุด หรือ +0.82%, ดัชนีฮั่งเส็งเปิดภาคเช้าที่ระดับ 19,439.84 จุด เพิ่มขึ้น 235.93 จุด หรือ +1.23% และดัชนีเซี่ยงไฮ้คอมโพสิตเปิดภาคเช้าที่ระดับ 3,245.26 จุด เพิ่มขึ้น 18.37 จุด หรือ +0.57%
โดยตลาดหุ้นสหรัฐปรับตัวขึ้นในการซื้อขายช่วงท้ายของวันพฤหัสบดี (16 มี.ค.66) หลังมีรายงานข่าวเรื่องกลุ่มธนาคารรายใหญ่ประกาศเข้าช่วยเหลือธนาคาร FRB โดยดัชนีสำคัญทั้ง 3 ตัวต่างปิดในแดนบวก
ส่วนดัชนี Nasdaq Composite ปรับตัวขึ้นมากที่สุด โดยบวก 2.48% เนื่องจากนักลงทุนเข้าซื้อหุ้นกลุ่มเทคโนโลยี ท่ามกลางความหวังว่า วิกฤตในภาคธนาคารจะทำให้ธนาคารกลางสหรัฐ (เฟด) ปรับเปลี่ยนทิศทางนโยบายการเงินในการประชุมสัปดาห์หน้า